Document ID: 31994R1993

ΚΑΝΟΝΙΣΜΟΣ (ΕΚ) αριθ. 1993/94 ΤΗΣ ΕΠΙΤΡΟΠΗΣ της 1ης Αυγούστου 1994 για τροποποίηση του κανονισμού (ΕΟΚ) αριθ. 1711/93 σχετικά με την ελάχιστη τιμή, την εξισωτική πληρωμή που καταβάλλεται στους παραγωγούς και την πριμοδότηση που καταβάλλεται στους παραγωγούς αμύλου γεωμήλων για την περίοδο 1994/95
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 περί κοινής οργανώσεως αγοράς στον τομέα των σιτηρών (1), όπως τροποποιήθηκε από τον κανονισμό (ΕΟΚ) αριθ. 2193/93 (2), και ιδίως το άρθρο 8,
τον κανονισμό (ΕΟΚ) αριθ. 1543/93 του Συμβουλίου της 28ης Ιουνίου 1993 για τον καθορισμό της πριμοδότησης που θα πληρωθεί στους παραγωγούς αμύλου γεωμήλων κατά τις περιόδους εμπορίας 1993/94, 1994/95 και 1995/96 (3), και ιδίως το άρθρο 3,
Εκτιμώντας:
ότι ο κανονισμός (ΕΟΚ) αριθ. 1709/93 της Επιτροπής (4) έχει προσαρμόσει τις τιμές και τα ποσά που καθορίζονται σε Ecu στον τομέα των σιτηρών-
ότι ο κανονισμός (ΕΟΚ) αριθ. 1711/93 της Επιτροπής (5) έχει καθορίσει τις λεπτομέρειες εφαρμογής όσον αφορά την πριμοδότηση που καταβάλλεται στους παραγωγούς αμύλου γεωμήλων και την ελάχιστη τιμή και την εξισωτική πληρωμή που θα εισπραχθεί από τους παραγωγούς γεωμήλων που προορίζονται για την παρασκευή αμύλου, συναρτήσει της περιεκτικότητας σε άμυλο των γεωμήλων- ότι πρέπει, συνεπώς, να προσαρμοστούν, για την περίοδο 1994/95, τα ποσά που έχουν καθοριστεί στον κανονισμό αυτό-
ότι η πριμοδότηση καταβάλλεται για να αντισταθμιστούν ορισμένα διαρθρωτικά μειονεκτήματα τα οποία αντιμετωπίζει ο τομέας του αμύλου γεωμήλων- ότι πρέπει να διασφαλιστεί η πραγματική πληρωμή της ελάχιστης τιμής στον γεωργό, ώστε να αποφευχθεί κάθε αθέμιτος ανταγωνισμός που θα μπορούσε να διαταράξει την αγορά αμύλων, ιδίως στην περίπτωση εφοδιασμού γεωμήλων σε χαμηλή τιμή- ότι δεν είναι δυνατή η επίτευξη του στόχου αυτού κατά την περίοδο 1994/95 με μέτρα για τον έλεγχο του επιπέδου της παραγωγής-
ότι είναι χρήσιμο για το σκοπό αυτό να ενισχυθούν οι ήδη προβλεπόμενες κυρώσεις, με την απαίτηση, για την πληρωμή της πριμοδότησης, απόδειξης της πραγματικής πληρωμής της ελάχιστης τιμής για το σύνολο της πρώτης ύλης που έχει παραληφθεί- ότι η κλίμακα των κυρώσεων πρέπει να προσαρμοστεί ανάλογα, λαμβάνοντας υπόψη την αρχή της αναλογικότητας και της ελεύθερης επιλογής των εμπορευομένων-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ του κανονισμού (ΕΟΚ) αριθ. 1711/93 αντικαθίσταται από το παράρτημα του παρόντος κανονισμού.
Άρθρο 2
Το άρθρο 7 αντικαθίσταται από το ακόλουθο κείμενο:
"Άρθρο 7
Οι ακόλουθες πληρωμές υπάγονται στους ακόλουθους όρους:
- στην περίπτωση της εξισωτικής πληρωμής που προβλέπεται στο άρθρο 8 παράγραφος 2 του κανονισμού (ΕΟΚ) αριθ. 1766/92 στον παραγωγό γεωμήλων και της πριμοδότησης που προβλέπεται στο άρθρο 1 του κανονισμού (ΕΟΚ) αριθ. 1543/93 που πληρώνεται στους παραγωγούς αμύλου γεωμήλων στην Κοινότητα, στον όρο ότι οι παραγωγοί αμύλου προσκομίζουν την απόδειξη ότι το άμυλο γεωμήλων έχει παραχθεί στην Κοινότητα κατά τη διάρκεια της συγκεκριμένης περιόδου εμπορίας που αρχίζει την 1η Ιουλίου και λήγει την 30ή Ιουνίου του επομένου έτους,
- στην περίπτωση της εξισωτικής πληρωμής στον παραγωγό γεωμήλων, στον όρο ότι έχει πληρωθεί όλη η ποσότητα για την οποία έχει ζητηθεί, στο στάδιο παράδοσης "στη θύρα του εργοστασίου", σε τιμή όχι χαμηλότερη από εκείνη που αναφέρεται στο άρθρο 8 παράγραφος 1 του κανονισμού (ΕΟΚ) αριθ. 1766/92 και αυτό σύμφωνα με τα ποσά που καθορίζονται στο παράρτημα ΙΙ,
- στην περίπτωση της πριμοδοτήσεως στον παραγωγό αμύλου γεωμήλων, σύμφωνα με τα ποσά που καθορίζονται στο παράρτημα ΙΙ, στον όρο ότι ο τελευταίος θα πληρώσει τιμή όχι χαμηλότερη από εκείνη που αναφέρεται στο άρθρο 8 παράγραφος 1 του κανονισμού (ΕΟΚ) αριθ. 1766/92 στον παραγωγό γεωμήλων, στο στάδιο παράδοσης "στη θύρα του εργοστασίου", για όλη την ποσότητα των γεωμήλων που έχει παραχθεί στην Κοινότητα και την οποία χρησιμοποίησε στην παρασκευή αμύλου.
Οι αποδείξεις που προβλέπονται στο δεύτερο και τρίτο εδάφιο προσκομίζονται με την υποβολή του ανακεφαλαιωτικού πίνακα που προβλέπεται στον άρθρο 6, συμπληρωμένου είτε με βεβαίωση της πληρωμής στον παραγωγό, είτε με έγγραφο που προέρχεται από το χρηματοδοτικό οργανισμό που έχει πραγματοποιήσει την πληρωμή κατόπιν εντολής του αμυλοποιού και το οποίο πιστοποιεί την πραγματοποίηση αυτής της πληρωμής."
Άρθρο 3
Το άρθρο 10 παράγρφος 2 αντικαθίσταται από το ακόλουθο κείμενο:
"2. Στην περίπτωση που ο αρμόδιος οργανισμός διαπιστώσει ότι δεν έχουν τηρηθεί από τη βιομηχανία αμύλου οι υποχρεώσεις που αναφέρονται στο άρθρο 7 και με την επιφύλαξη των περιπτώσεων ανωτέρας βίας, η βιομηχανία αμύλου αποκλείεται, πλήρως ή μερικώς, από το ευεργέτημα της πριμοδότησης σύμφωνα με τους ακόλουθους κανόνες:
- εάν η μη τήρηση αφορά ποσότητα αμύλου ίση ή κατώτερη από 20 %, η χορηγούμενη πριμοδότηση μειώνεται κατά το πενταπλάσιο του αντίστοιχου ποσοστού,
- εάν το εν λόγω ποσοστό είναι ανώτερο από 20 %, δεν χορηγείται πριμοδότηση."
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Αυγούστου 1994.

Labels: 2
11
17
6